### Beslutningstema

Det skal besluttes, om der skal gives tilladelse til at opstille et max 2 x 8 meter skilt med teksten ’MINIGOLF’ med facadebelysning. Der bliver skiltet mod det åbne land.

### Sagsfremstilling

Der søges om tilladelse til at indrette minigolfbaner i eksisterende maskinhus, og der søges om tilladelse til at opsætte nyt skilt på gavl mod syd ved indgang til banen og et mod nord, samt at flage med reklame. Skiltet pegende nord består af teksten ’MINIGOLF’ med hvide, fritstående facadebogstaver og måler max. 2 x 8 meter og ønskes placeret på en bevaringsværdig ejendom. Der ønskes skiltning mod det åbne land, således at man kan se, at der tilbydes minigolf, når man kommer kørende fra nord mod Østerende, [adresse], jf. bilag ’Vedr. Østerende 4, [adresse], 6261 Bredebro - udsyn til skilt fra hovedvej’.

Skiltningen mod syd består af et rundt logo samt hvide facadebogstaver (fritstående) med tekst som vist på bilag. Logo og bogstaver belyses med facadebelysning.

Lokalplanen for området foreskriver følgende:
§ 3.1 Områdets anvendelse fastlægges til:

* bolig- og erhvervsformål
* offentligt formål, kirke, kirkegård og forsamlingslokaler
* veje, stier, grønninger og parkering
* landbrug, ferie- og fritidsformål, service, liberalt erhverv og håndværk

§ 3.2 Der kan drives erhverv i lokalplanområdet under forudsætning af:

* at virksomheden etableres indenfor rammerne af den eksisterende bebyggelse
* at virksomheden ikke ved støj, lugt eller andre gener medfører ulemper for naboerne
* at skiltning godkendes af Tønder Kommune
* at parkering kan ske på egen grund

§ 6.1 For alle bygninger i lokalplanområdet gælder, at ændringer af følgende bygningsdele kun må udføres med tilladelse fra Tønder Kommune:

* facader
* tagkonstruktion, form og beklædning
* vinduer (type, materiale, farver)
* vinduesåbninger
* døre og porte (type, materiale, farver)
* dør- og portåbninger
* kviste
* skorsten
* til- og ombygninger
* nybyggeri
* farvevalg på mur- og træværk
* tagrender
* skilte
* synlige installationer såsom ventilation, antenner og paraboler

Tilladelse skal opnås før arbejdet igangsættes.

Det vurderes, at der kan gives tilladelse til at etablere minigolf-faciliteter i det eksisterende maskinhus, dermed give tilladelse ift. anvendelsen.

Dog vil skiltning mod nord og syd og etablering af logoflag i ejendommens flagstang stride i mod lokalplanens formål, som foreskriver at sikre

* den visuelle kontakt mellem landsby og landskab ikke sløres eller forringes ved ny bebyggelse eller beplantning.
* at de bygningskulturelle værdier bevares og forbedres – herunder tilbageføring til oprindeligt udseende eller udformning, oplevelsen af arkitektur, landskab, kulturhistorie, natur og af fred og ro.

Begrundelsen for at meddele afslag, er netop, at voldsomme reklameskilte, vil ændre landskabets karakter, og hvordan bygning og landskab falder sammen. Det er især skiltningen mod nord, som er i strid med formålet med lokalplanen, først og fremmest fordi at skiltet etableres på en bevaringsværdig bygning med værdi nr. 5, og fordi, at der er udsyn fra det åbne land mod skiltet. Skiltet strider også imod Tønder Kommunes skilte politik.

Skiltet mod syd ved indgangen har en placeringsmæssig funktion som kan godkendes dog vurderes størrelsen af skiltet at skulle tilpasse en smule således at det proportionelt passer til bygningen.

### Indstilling Fagchef for Plan og Udvikling indstiller,

|  |  |
| --- | --- |
| at | der meddeles afslag på skiltet pegende nord bestående af teksten ’MINIGOLF’ med hvide, fritstående facadebogstaver og målene max. 2 x 8 m, |
| at | der meddeles afslag på at flage med logoflag i ejendommens flagstang, og |
| at | der meddeles tilladelse til skilt mod syd ved indgang, hvis det gøres mindre. |

### Beslutning

Indstillingen godkendt.

Thomas Dahl deltog ikke i mødet.